### Beslutning

Sagen udsættes således, at den oprindelige ansøgning fra lokalrådet indgår i sagen.

### Sagsfremstilling

## Resume og sagens baggrund

Gørlev og omegns Lokalråd ønsker tilladelse til at benytte kommunalt areal langs med [adresse] til et projekt med indbygning af jord. Projektet er beskrevet som en "naturvold". Sagen lægger op til Kommunalbestyrelsens stillingtagen til, om arealet skal stilles til rådighed for Gørlev og Omegns Lokalråd.

## Indstillinger

Direktøren indstiller, på baggrund af tidligere indgåede aftaler på en stor del af det ansøgte areal, samt af hensyn til arrangementspladsens funktion, at projektet skal revideres i sit omfang.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Gørlev og Omegns Lokalråd har henvendt sig til kommunen med forslag til et projekt langs byens grænse til [adresse]. Projektet indebærer etableringen af en vold i varierende bredde, der vil løbe fra rundkørslen ved [adresse], forbi [adresse] og afsluttes ved afkørsel til [adresse]. Volden skal etableres af ren overskudsjord fra lokale anlægsprojekter, som dermed også kan finde genanvendelse lokalt.

Lokalrådet oplyser, at formålet med projektet er dels at skærme boliger langs med vejen for tiltagende trafikstøj, dels at afskærme det rekreative areal langs ’Cirkuspladsen’ og [adresse]. "Naturvolden" skal tilføre det rekreative område et kuperet terræn som ramme for ophold og øget biodiversitet. I terrænet genplantes også de egetræer, som tidligere er skænket af Danmarks Naturfredningsforenings projekt "100 års-skoven".

Lokalrådets projektbeskrivelse er vedlagt som Bilag 1.

*Myndighedsbehandling*Administrationen har ikke foretaget en nærmere vurdering eller sagsbehandling af projektet, fx i forhold til landskabet, byen, de rekreative områder eller andre mulige effekter.

Administrationen bemærker, at udviklingen af projektet vil forudsætte, at en række forhold  undersøges nærmere. De væsentligste forhold som skal undersøges, er listet nedenfor, men det kan ikke udelukkes, at der kan opstå yderligere i takt med, at projektet bearbejdes.

*Planloven*Administrationen vurderer, at projektet forudsætter, at der udarbejdelse af et kommuneplantillæg og en lokalplan for hele projektområdet. Projektet vil være lokalplanpligtigt, i det der er tale om et væsentligt, bynært anlægsprojekt, som blandt andet indbefatter rekreative arealer. og som vil påvirke områdets visuelle udtryk væsentligt.

I kommuneplanen vil projektet omfatte dele af rammeområde G1.B08 (Boligområde), G1.R01 (Rekreativt område) og G1.BL02 (Blandet område), og området omkring [adresse] ligger i landzone. Derfor forudsætter projektet et Kommuneplantillæg som udlægger projektområdet til rekreativ anvendelse.

Forslag til hhv. kommuneplantillæg og lokalplan skal gennemgå en miljøscreening med henblik på at vurdere, om plangrundlaget kræver en en egentlig miljøvurdering.

*Vejlovgivningen*Der skal for hele projektets udstrækning ansøges om dispensation fra vejbyggelinjen hos Vejdirektoratet, hvilket bør ske tidligt i processen, da det er en forudsætning for at kunne gå videre med projektet som det tager sig ud i ansøgningen. Eventuelle vilkår for en dispensation, typisk vilkår om fjernelse ved eventuelle vejudvidelser, vil påhvile Kalundborg Kommune som grundejer.

Der er i projektoplægget ikke redegjort for til-og frakørsel i anlægsperioden, så der er heller ikke for nuværende overblik over, hvilke tilladelser anlægsfasen kræver fra Vejdirektoratet og fra Kalundborg Kommune.

*Miljøbeskyttelsesloven*Projektet kræver en miljøgodkendelse. I den forbindelse vil det bl.a. være et krav, at miljølovgivningens vejledende støjgrænser kan overholdes, ligesom der vil være krav til arbejdstider og afværgeforanstaltninger, blandt andet i forhold til støv.

Det skal sikres, at der ikke er tale om deponering, men at jorden genbruges i et landskabsprojekt. Dette forudsætter, at føromtalte plangrundlag muliggør etableringen af projektet som støjvold og landskabsprojekt.

Der ansøges alene om at tilføre ren jord, men det bør tidligt besluttes om projektet også kan modtage klasse 1 og klasse 2 jord.

Det skal sikres, at der ikke er konflikt i forhold til grundvandsbeskyttelsen.

*Naturbeskyttelsesloven*Det skal undersøges, om der er beskyttet natur, for eksempel bilag 4 arter, og hvorledes projektområdet er en del af de økologiske forbindelser i området jf. retningslinjerne i kommuneplanen.

*Vandløbsloven*Der skal indhentes viden om dræn og vandløb i området, så der ikke senere opstår problemer med vandføringen. Der kan være (en del) dræn og måske også rørlagte vandløb, der skal lægges om.

*Udbud*Projektets omfang betyder, at det vil skulle sendes i udbud, og kommunen skal opsætte kriterier for et sådant udbud. Kommunen vil særligt skulle vurdere indtægten for modtagelse af jord. Indtægterne kan for eksempel benyttes til at medfinansiere projektets rekreativt elementer eller til andre projekter i lokalområdet, eller de kan tilføres kommunens likvide midler.

Kommunen skal enten selv drifte området efterfølgende eller udbyde projektområdets vedligehold til en entreprenør, der kan drive det. Der er ikke udarbejdet noget overslag på den afledte drift. Det må antages, at der vil være en garantiperiode, typisk på tre år, hvor driften forudsættes varetaget af den der etablerer anlæggene.

*100-års skoven*På arealet ligger Danmarks Naturfredningsforenings projekt “100 års-skoven”. Selvom det er tanken at genplante træerne som en del af det nye projekt, skal det undersøges, hvilken aftale der er indgået med Dansk Naturfredningsforening.

*Andre aftaler og Leonora Lauritsen del af arealet anvendes til Gørlev Hesteskue og Kræmmermarked. Det er ikke konkret vurderet, hvordan anlægget vil påvirke pladsen, hverken i anlægsfasen eller efterfølgende.

Det skal undersøges, om der er andre aftaler, deklarationer eller lignende, som knytter sig til projektområdet.

*Administrationens vurdering og anbefaling*Gørlev og Omegns Lokalråd beskriver selv en række fordele ved projektet, dels støjdæmpning og visuel afskærmning mod vejen, dels nogle rekreative og naturskabende muligheder i indretningen af det færdige anlæg og endelig muligheden for lokalt at anvende den overskudsjord der følger af lokale bygge- og anlægsprojekter.

Administrationen anerkender disse fordele, men har dog ikke på det foreliggende grundlag haft mulighed for at vurdere deres effekt og omfang, ligesom disse heller ikke er holdt op imod projektets ulemper.

Såfremt der ønskes at der arbejdes videre med det ansøgte anbefales det af administrationen at der sker en bred inddragelse af interessenter i lokalområdet og stilles krav om yderligere undersøgelser, f.eks. støjberegninger, trafikanalyser, vandløbs- og naturvurderinger m.m. inden et arbejde med at tilvejebringe plangrundlag igangsættes.

## Økonomiske konsekvenser

Ingen.